EL Επίσημη Εφημερίδα της Ευρωπαϊκής Ένωσης C 309/8

Κοινοποίηση σύμφωνα με το άρθρο 114 παράγραφος 5 της ΣΛΕΕ — Αίτημα έγκρισης της θέσπισης εθνικής νομοθεσίας αυστηρότερης από τις διατάξεις ενός μέτρου εναρμόνισης σε επίπεδο ΕΕ

(Κείμενο που παρουσιάζει ενδιαφέρον για τον ΕΟΧ)

2011/C 309/07

1. Στις 17 Μαΐου 2011 το Βασίλειο της Σουηδίας κοινοποίησε αίτημα για τη θέσπιση εθνικής νομοθεσίας σχετικά με τη διάθεση στην αγορά λιπασμάτων που περιέχουν κάδμιο. Το Βασίλειο της Σουηδίας επωφελείται ήδη από παρέκκλιση από τις διατάξεις του κανονισμού (ΕΚ) αριθ. 2003/2003 σχετικά με τα λιπάσματα (1), σύμφωνα με την οποία οι σουηδικές αρχές απαγορεύουν την εμπορία λιπασμάτων που περιέχουν κάδμιο σε συγκεντρώσεις άνω των 100 γραμμαρίων ανά τόνο φωσφόρου. Οι σουηδικές αρχές, με την κοινοποίηση που υπέβαλαν, ζητούν την έγκριση της θέσπισης εθνικών μέτρων που θα περιορίζουν την επιτρεπόμενη περιεκτικότητα σε κάδμιο των φωσφορούχων λιπασμάτων στο ανώτατο επίπεδο των 46 γραμμαρίων ανά τόνο φωσφόρου.

2. Το Βασίλειο της Σουηδίας, κατά την προσχώρησή του στην Ευρωπαϊκή Ένωση, στις αρχές του 1995, εφάρμοζε νομικά δεσμευτικές οριακές τιμές για τη συγκέντρωση του καδμίου στα ανόργανα λιπάσματα. Το άρθρο 7 της οδηγίας 76/116/ΕΟΚ (2), στο βαθμό που αφορά την περιεκτικότητα των λιπασμάτων σε κάδμιο, δεν εφαρμόζεται στο Βασίλειο της Σουηδίας πριν από την 1η Ιανουαρίου 1999, σύμφωνα με το άρθρο 112 και σημείο 4 του παραρτήματος XII της πράξης προσχώρησης του Βασιλείου της Σουηδίας. Η οδηγία 76/116/ΕΟΚ τροποποιήθηκε στη συνέχεια με την οδηγία 98/97/ΕΚ (3) όσον αφορά την εμπορία στην Αυστρία, Φινλανδία και στη Σουηδία λιπασμάτων που περιέχουν κάδμιο· η εν λόγω οδηγία επιτρέπει, μεταξύ άλλων, στο Βασίλειο της Σουηδίας να απαγορεύει την εμπορία στο έδαφός του λιπασμάτων που περιέχουν κάδμιο σε συγκεντρώσεις μεγαλύτερες από εκείνες που ίσχυαν σε εθνικό επίπεδο την ημερομηνία της προσχώρησης. Η εν λόγω παρέκκλιση ίσχυσε για την περίοδο από 1ης Ιανουαρίου 1999 έως τις 31 Δεκεμβρίου 2001.

3. Στις 7 Δεκεμβρίου 2001 το Βασίλειο της Σουηδίας κοινοποίησε την ισχύουσα εθνική νομοθεσία που παρεκκλίνει από τις διατάξεις της οδηγίας 76/116/ΕΟΚ για την προσέγγιση των νομοθεσιών των κρατών μελών σχετικά με τα λιπάσματα. Ύστερα από προσεκτική εξέταση, με την απόφαση 2002/399/ΕΚ της Επιτροπής, της 24ης Μαΐου 2002 (4) για τις εθνικές διατάξεις που κοινοποίησε το Βασίλειο της Σουηδίας, δυνάμει του άρθρου 95 παράγραφος 4 της συνθήκης ΕΚ, σχετικά με τη μέγιστη επιτρεπόμενη περιεκτικότητα των λιπασμάτων σε κάδμιο, δόθηκε παράταση στην παρέκκλιση από την οδηγία 76/116/ΕΟΚ, έως τις 31 Δεκεμβρίου 2005.

4. Στις 29 Ιουνίου 2005, το Βασίλειο της Σουηδίας ζήτησε για άλλη μια φορά να διατηρήσει τις εθνικές διατάξεις που παρεκκλίνουν από τις διατάξεις του κανονισμού (ΕΚ) αριθ. 2003/2003 για τα λιπάσματα. Με την απόφαση 2006/347/ΕΚ της Επιτροπής, της 3ης Ιανουαρίου 2006 (5), επιτράπηκε στις σουηδικές αρχές να διατηρήσουν τα εθνικά μέτρα μέχρι να εφαρμοστούν εναρμονισμένα μέτρα για το κάδμιο στα λιπάσματα σε επίπεδο ΕΕ. Αν και έχουν ήδη ξεκινήσει οι σχετικές εργασίες, η διαδικασία έγκρισης της νομοθεσίας σε επίπεδο ΕΕ καθυστερεί.

5. Η εθνική νομοθεσία απαγορεύει την εμπορία και τη διαμετακόμιση στο έδαφος του Βασιλείου της Σουηδίας λιπασμάτων που εμπίπτουν στους δασμολογικούς κωδικούς 25.10, 28.09, 28.35, 31.03 και 31.05, τα οποία περιέχουν κάδμιο σε συγκεντρώσεις άνω των 100 γραμμαρίων ανά τόνο φωσφόρου. Η Σουηδία ζητεί τον περιορισμό των εν λόγω συγκεντρώσεων σε 46 γραμμάρια ανά τόνο φωσφόρου (που ισοδυναμεί με 20 mg Cd/kg P2O5).

6. Το άρθρο 114 παράγραφος 5 της Συνθήκης ΕΚ ορίζει ότι «εάν, μετά τη θέσπιση μέτρου εναρμόνισης από το Ευρωπαϊκό Κοινοβούλιο και το Συμβούλιο, από το Συμβούλιο ή από την Επιτροπή, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνον στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους».

7. Η Επιτροπή, εντός έξι μηνών από την κοινοποίηση, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαιρέτων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.

8. Η σουηδική αρχή αιτιολογεί το αίτημά της αναφερόμενη σε μια νέα αξιολόγηση κινδύνου που διενεργήθηκε στη Σουηδία. Η εν λόγω αξιολόγηση συνεκτιμά τη γενική αξιολόγηση κινδύνου της ΕΕ για το κάδμιο και το οξείδιο του καδμίου που διενεργήθηκε σύμφωνα με τον κανονισμό (ΕΟΚ) αριθ. 793/93 (6) καθώς και την επιστημονική γνώμη της Ευρωπαϊκής Αρχής για την Ασφάλεια των Τροφίμων (7). Η σουηδική αξιολόγηση κινδύνου έχει αναρτηθεί στο at διαδίκτυο στην ακόλουθη διεύθυνση: http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm

9. Σύμφωνα με τις σουηδικές αρχές, από τη νέα αξιολόγηση κινδύνου προκύπτει η ανάγκη περιορισμού της έκθεσης σε κάδμιο για την προστασία της υγείας του σουηδικού πληθυσμού. Η έκθεση εξαρτάται από την πρόσληψη καδμίου μέσω της τροφής, κυρίως από φυτά, και ως εκ τούτου θεωρείται αναγκαία η μείωση του κινδύνου που συνεπάγονται τα υψηλά επίπεδα καδμίου στις καλλιέργειες. Τα καλλιεργούμενα εδάφη στη Σουηδία είναι κατά κανόνα πιο όξινα από ό,τι στην Κεντρική Ευρώπη και για το λόγο αυτό τα φυτά προσλαμβάνουν ευκολότερα κάδμιο.

10. Το μέτρο του περιορισμού του εθνικού ορίου από 100 γραμμάρια καδμίου ανά τόνο φωσφόρου σε 46 γραμμάρια καδμίου ανά τόνο φωσφόρου αποσκοπεί στη μείωση της συγκέντρωσης του καδμίου στο έδαφος, της πρόσληψής του από τα φυτά και εν κατακλείδι του κινδύνου που συνεπάγεται για τον άνθρωπο η έκθεση σε κάδμιο, μέσω της διατροφής.

11. Το Βασίλειο της Σουηδίας, επομένως, θεωρεί αναγκαία τη θέσπιση, σύμφωνα με το άρθρο 114 παράγραφος 5 της Συνθήκης ΣΛΕΕ, εθνικών μέτρων για τη μείωση της περιεκτικότητας των λιπασμάτων σε κάδμιο.

12. Η παρούσα κοινοποίηση θα εξεταστεί βάσει του κανονισμού (ΕΚ) αριθ. 2003/2003 και σύμφωνα με το άρθρο 114 παράγραφος 5 της ΣΛΕΕ. Η Επιτροπή διαθέτει προθεσμία έξι μηνών για να εγκρίνει ή να απορρίψει τα κοινοποιούμενα μέτρα και στο διάστημα αυτό θα εξακριβώσει ότι δεν αποτελούν μέσο αυθαιρέτων διακρίσεων ή συγκεκαλυμμένο περιορισμό του εμπορίου μεταξύ των κρατών μελών και ότι δεν δημιουργούν περιττά και δυσανάλογα εμπόδια στη λειτουργία της εσωτερικής αγοράς.

13. Κάθε παρατήρηση σχετικά με την παρούσα κοινοποίηση πρέπει να αποσταλεί στην Επιτροπή εντός 30 ημερών από τη δημοσίευση της παρούσας κοινοποίησης. Κάθε σχόλιο που θα υποβληθεί μετά τη λήξη της προθεσμίας των εν λόγω 30 ημερών, δεν θα ληφθεί υπόψη.

14. Περαιτέρω πληροφορίες σχετικά με τη σουηδική κοινοποίηση παρέχονται από την εξής διεύθυνση: Ευρωπαϊκή Επιτροπή Γενική Διεύθυνση Επιχειρήσεων και Βιομηχανίας ΓΔ ENTR G/2 — Χημικές ουσίες — Ταξινόμηση και Επισήμανση, Ειδικά Προϊόντα, Ανταγωνιστικότητα κ. Vincent Delvaux Τηλ. +32 22958196 Φαξ +32 22950281 E-mail: Entr-Chemicals@ec.europa.eu

(1) ΕΕ L 304 της 21.11.2003, σ. 1.

(2) Αντικαταστάθηκε από το άρθρο 5 του κανονισμού (ΕΚ) αριθ. 2003/2003.

(3) ΕΕ L 18 της 23.1.1999, σ. 60.

(4) ΕΕ L 138 της 28.5.2002, σ. 24.

(5) ΕΕ L 129 της 17.5.2006, σ. 24.

(6) ЕU RAR, ECB 2007: European Union Risk Assessment Report on cadmium oxide and cadmium metal, Volume 72 (Έκθεση της Ευρωπαϊκής Ένωσης για την εκτίμηση κινδύνου για το οξείδιο του καδμίου και το μεταλλικό κάδμιο, Τόμος 72) Ευρωπαϊκή Επιτροπή, Κοινό Κέντρο Ερευνών, Ινστιτούτο Προστασίας της Υγείας και των Καταναλωτών.

(7) EFSA 2009: Scientific Opinion of the Panel on Contaminants in the Food Chain on a request from the European Commission on cadmium in food (Γνώμη της επιστημονικής ομάδας για τις προσμείξεις στην τροφική αλυσίδα σε συνέχεια αιτήματος της Ευρωπαϊκής Επιτροπής για το κάδμιο στα τρόφιμα). The EFSA Journal (2009) 980, 1-139.